Ødegaard skal ha avvist å benytte seg av skatteunndragelsene

Hans Erik Ødegaard skal ha avvist å benytte seg av skatteunndragelsene da sønnen skrev kontrakt med Real Madrid.

Martin Ødegaard, i følge med bl.a. sin far Hans Erik Ødegaard (t.h.), ankommer medisinsk test før han blir presentert som ny spiller i Real Madrid i 2015. Terje Pedersen / NTB scanpix

3. des. 2016 00:42 Sist oppdatert 3. desember 2016

Den tyske avisen Der Spiegel har fått tilgang på 18,6 millioner kontrakter, regneark, fakturaer og mail som skal avsløre den skitne baksiden i fotballen.

Fredag skrev avisen at Cristiano Ronaldo skal mellom 2009 og 2014 ha unndratt 75 millioner euro (ca. 700 millioner kroner) gjennom postboksselskapet Tollin, som var registrert i skatteparadiset De britiske jomfruøyene.

Les også Tysk storavis: Ronaldo skal ha gjemt unna 1,4 milliarder i skatteparadiser

Senere fredag kom det frem ifølge Falter.at og Der Spiegel at Hans Erik Ødegaard skal ha avvist å benytte seg av skatteunndragelsene da Martin Ødegaard ble klar for Real Madrid.

Pappa Ødegaard skal ha uttalt at det hele var et «moralsk spørsmål».

Hans Erik Ødegaard skal angivelig ha svart at «Han (Martin) vil tjene mye penger uansett. Det er også et moralsk spørsmål. Hvorfor skal man ta en stor risiko ved å forsøke å spare skatt, når andre mennesker sliter mye mer med å betale regningene sine».

Petter Veland, kommentator og La Liga-ekspert for Viasat, har kommentert saken på Twitter.

Store fotballnavn som José Mourinho, Mesut Özil og Falcao blir også nevnt i avsløringene.